《苏文忠潘墨诗帖赞》
宋代·岳珂

怀绝世之清音，叹媸妍之难谌。慨丸墨之未改，挹古人而寄心。

褐黯黯以如漆，笏琅琅而抵金。贮冰壶其自如，渺一尘之弗侵。

彼远臭以何归，谩花柳之繁阴。姓昧昧以污人，虽千年而亦瘖。

予得此诗，跫然长吟。想先生之清标，契谪仙于同襟。

凌九垓而神会，岂入海之可寻。方将抱月乘风，携壶命琴。

短墨帝于玄圃，挟客卿于翰林。快骑鲸而翳凤，遂登高而俯深。

执此卷而撰杖，筮得朋于盍簪。秋露其滴，玉蜍自斟。

捧诗砚之如箕，淬词锋之发镡。付张李于一吷，视沧溟于蹄𨁊。

逸兴天游，浩无古今。斗杓回光，曦车发晨。承謦欬于绪言，犹足以投微机于芥针也。

作者简介：岳珂(公元1183～公元1243) ，南宋文学家。字肃之，号亦斋，晚号倦翁。相州汤阴（今属河南）人。寓居嘉兴（今属浙江）。岳飞之孙，岳霖之子。宋宁宗时，以奉议郎权发遣嘉兴军府兼管内劝农事，有惠政。自此家居嘉兴，住宅在金佗坊。嘉泰末为承务郎监镇江府户部大军仓，历光禄丞、司农寺主簿、军器监丞、司农寺丞。嘉定十年（公元1217），出知嘉兴。十二年，为承议郎、江南东路转运判官。十四年，除军器监、淮东总领。宝庆三年（公元1227），为户部侍郎、淮东总领兼制置使。